陽羨浮翠亭
作者：沈遼
朝代：宋

paragraphs: 江南山川若奔鹿，下照江流翠相矚。
朝望長干暮石牌，山頭年年春草綠。
我昔長愛江南遊，當時少年今白頭。
人生匆匆寄幻事，六朝得喪惟荒丘。
陽羨本自江南州，水邊孤烟千古愁。
沙禽關關夜相呼，稻粱自足知何求。
我生已如不繋舟，投老爲誰計沉浮。
腰間墨綬亦偶爾，此地欣與心相投。
行歸三吳卜幽隱，不復更到枚回洲。
漁父丈人莫相笑，解带於此聊遲留。